Κοτόπουλο ινδικό, σε πλούσια σάλτσα με καρδάμωμο
Ένα πλούσιο κάρι με μπόλικο καρδάμωμο (κακουλέ) δίνει έντονη γεύση και άρωμα στο κοτόπουλο. Συνοδεύουμε με ρύζι μπασμάτι και πίκλες λαχανικών.
1 κοτόπουλο βάρους περίπου 1.500 γρ., κομμένο σε μερίδες , 2 σκελίδες σκόρδο, χοντροκομμένες , 3 εκ. φρέσκο τζίντζερ, τριμμένο , 2 πράσινες πιπερίτσες τσίλι, ψιλοκομμένες , 1/2 μάτσο κόλιανδρος (ή μαϊντανός), χοντροκομμένος , 60 ml ελαιόλαδο , 3 ξερά κρεμμύδια, ψιλοκομμένα , 2 κουτ. σούπας έτοιμο μείγμα garam masala , 1 κουτ. γλυκού τσιμένι (γνωστό και ως τριγωνέλα ή μοσχοσίταρο – τα σπόρια του έχουν ιδιαίτερο άρωμα και χρησιμοποιούνται στην πάστα που καλύπτει τον παστουρμά, προσδίδοντάς του το χαρακτηριστικό του άρωμα. Το βρίσκουμε σε μπαχαράδικα.) , 10 καψάκια καρδάμωμο (βγάζουμε τα σποράκια τους και τα κοπανίζουμε στο γουδί για να γίνουν σκόνη – φυλάσσουμε τα καψάκια για τη συνέχεια), 400 γρ. ντοματάκια κονσέρβας, ψιλοκομμένα, 150 γρ. γιαούρτι της αρεσκείας μας, στραγγιστό, 100 γρ. κρέμα γάλακτος αλάτι
Για να φτιάξουμε ινδικό κοτόπουλο σε πλούσια σάλτσα με καρδάμωμο, ξεκινάμε και πολτοποιούμε σε ένα γουδί ή σε πολυκόφτη το σκόρδο, το τζίντζερ, την πιπερίτσα τσίλι και τον κόλιανδρο ή μαϊντανό.Αλατοπιπερώνουμε τα κομμάτια κοτόπουλου. Σε φαρδιά και ρηχή κατσαρόλα ζεσταίνουμε το ελαιόλαδο και σοτάρουμε σε δόσεις τα κομμάτια σε δυνατή φωτιά, μέχρι να ροδίσουν και από τις δύο μεριές. Τα βγάζουμε με τρυπητή κουτάλα και τα αφήνουμε σε πιατέλα.Ρίχνουμε στην κατσαρόλα το υπόλοιπο ελαιόλαδο, χαμηλώνουμε πολύ τη φωτιά, προσθέτουμε τα κρεμμύδια και τα σοτάρουμε ήπια για 15-20 λεπτά, μέχρι να ξανθύνουν και να καραμελώσουν. Προσθέτουμε την πάστα τζίντζερ-κόλιανδρου που ετοιμάσαμε, δυναμώνουμε λίγο τη φωτιά και μαγειρεύουμε για 5 λεπτά, ανακατεύοντας τακτικά.Προσθέτουμε τα σποράκια καρδάμωμου και το garam masala και μαγειρεύουμε για 2 λεπτά, ανακατεύοντας μερικές φορές μέχρι να σκορπίσουν το άρωμά τους.Βάζουμε ξανά στην κατσαρόλα το κοτόπουλο και προσθέτουμε τα ντοματάκια, αλάτι, 200 ml νερό και τα καψάκια από το καρδάμωμο που αφήσαμε κατά μέρος. Αφήνουμε τα υλικά να πάρουν μία βράση, χαμηλώνουμε τη φωτιά και σιγομαγειρεύουμε για περίπου 30 λεπτά ή μέχρι να γίνει το κοτόπουλο.Προσθέτουμε το γιαούρτι και την κρέμα γάλακτος και μαγειρεύουμε για 1 λεπτό, ανακατεύοντας, μέχρι απλώς να ζεσταθούν στη σάλτσα. Αποσύρουμε τη φωτιά. Σερβίρουμε συνοδεύοντας με ένα αφράτο ρύζι.
Γιαούρτι,Κοτόπουλο,Κρέμα Γάλακτος